Charlotte Antonsen (V), 1999-04-09:
Kommissionen fremstår måske ikke særlig troværdig lige i øjeblikket, efter at vismandsrapporten har omtalt påstande om svig, fejl, forsømmelser og nepotisme; men det skal dog ikke få Venstre til at ændre synspunkt om Kommissionen.
Vi mener fortsat, der er behov for en stærk Kommission.
En svag Kommission bliver let de store landes paradis, men en stærk Kommission sikrer derimod en ensartet behandling af alle lande, store som små, og det vil vi altså fastholde.
Hvis Kommissionen derimod svækkes, renationaliseres EU, og dermed forsvinder muligheden for at varetage helhedens interesser.
Vi ønsker en ny Kommission nu.
Vi ønsker altså ikke den forretningskommission, der er blevet lagt op til fra Ministerrådets side, og som vi senest har kunnet se, at i hvert fald de to store grupper i Parlamentet har accepteret.
Derfor vil jeg anmode regeringen om at gøre alt, hvad der står i regeringens magt for at sikre, at der på topmødet den 14. april træffes beslutning om, at EU får en ny Kommission.
Den nuværende situation, hvor det ser ud til, at vi ikke får en Kommission før engang langt hen i efteråret, er horribel.
Det er ufatteligt, at regeringen tager situationen
så let, og det er især ufatteligt, fordi regeringen og også den socialdemokratiske ordfører gang på gang understreger, at det især er i et lille lands interesse, at vi har en stærk og velfungerende Kommission
Tidligere i debatten her i dag har man drøftet Ritt Bjerregaard, og jeg håber da ikke, at regeringens egne problemer med at finde en egnet dansk kommissær har haft indvirkning på, at man ikke er så optaget af at få en Kommission i en fart. Vi har en forretningskommission nu, og det er jo ikke lige det, der er brug for i en periode i Europas historie, hvor der ud over det sædvanlige er behov for handlekraftige politikere, der kan træffe de nødvendige beslutninger.
Må jeg minde om aktuelle problemer som krigen i Kosovo og deraf følgende flygtningeproblemer; eller hvad med EU's udvidelse og den nødvendige implementering af Agenda 2000?
Hvad med Amsterdamtraktaten, der træder i kraft den 1. maj?
En række nye initiativer
afventer Kommissionens medvirken.
Vi har behov for en ny Kommission, og man har altså muligheden for på rådsmødet at omgøre sin forrige beslutning og sige til hr. Prodi, at hvis han ønsker jobbet, er det nu, det gælder, og så må han tiltræde og gerne slippe af med de kommissærer, der er udpeget som særlige svigagtige.
Om svigkommissærerne vil jeg sige, at det er for os at se meget ejendommeligt, at først tvinger et stort flertal i Parlamentet Kommissionen til at gå på grund af svigagtighed blandt nogle af kommissærerne, men det selv samme Parlament meddeler pludselig mindre end en måned efter, at det alligevel vil acceptere alle kommissærerne.
Hvad er den reelle baggrund for socialisternes ændrede holdning?
Er det eneste, der tæller, at man holder hånden over sine egne?
Og hvad er baggrunden for, at regeringen tilsyneladende stiltiende bakker den holdning op, uanset at man oprindelig fra dansk side faktisk ønskede, at der skulle vælges en Kommission i to omgange - altså en rigtig Kommission, ikke en forretningskommission, frem til efter parlamentsvalget, hvor der så skulle vælges en ny?
Det var jo den oprindelige danske holdning, som man desværre har opgivet, og vi mener, det er et dårligt signal at lade alle kommissærer blive siddende til engang langt hen på efteråret - ja, måske endda helt frem til nytår, hvem ved?
Som det er blevet nævnt fra regeringens side, er Venstre med på en hovedrengøring af EU's forvaltning.
Vi mener, at der er behov for en øget demokratisk kontrol i forbindelse med bedrageribekæmpelsen - som jo bl.a. sker i UCLAF, men den kan gøres endnu bedre - og at der er behov for en personalereform, som sikrer en mere smidig personalepolitik og større åbenhed og gennemsigtighed.
Til sidst en gentagelse: Det, der ubetinget er det største problem i EU i dag og i morgen og i lang tid fremover, er, at vi mangler en handledygtig Kommission.
Vi har kun en forretningskommission.
Venstre skal endnu en gang appellere til regeringen om ikke stiltiende at acceptere den situation.
Sagen må op igen på det førstkommende topmøde den 14. april.